CELEX: 32020R1811
Language: bg
Date: 2020-12-01 00:00:00
Title: Регламент за изпълнение (ЕС) 2020/1811 на Комисията от 1 декември 2020 година за изменение на Регламент (ЕО) № 684/2009 по отношение на идентификацията на икономическите оператори в Северна Ирландия

2.12.2020   
               
               
                  BG
               
               
                  Официален вестник на Европейския съюз
               
               
                  L 404/3
               
            
         РЕГЛАМЕНТ ЗА ИЗПЪЛНЕНИЕ (ЕС) 2020/1811 НА КОМИСИЯТА
         от 1 декември 2020 година
         за изменение на Регламент (ЕО) № 684/2009 по отношение на идентификацията на икономическите оператори в Северна Ирландия
         ЕВРОПЕЙСКАТА КОМИСИЯ,
         като взе предвид Договора за функционирането на Европейския съюз, и по-специално член 113 от него във връзка с член 131 от Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия (1),
         като взе предвид Директива 2008/118/ЕО на Съвета от 16 декември 2008 г. относно общия режим на облагане с акциз и за отмяна на Директива 92/12/ЕИО (2), и по-специално член 29, параграф 1 от нея,
         като има предвид, че:
         
                     (1)
                  
                  
                     На 31 януари 2020 г. Обединеното кралство се оттегли от Европейския съюз въз основа на Споразумението за оттеглянето на Обединеното кралство Великобритания и Северна Ирландия от Европейския съюз и Европейската общност за атомна енергия („Споразумението за оттегляне“).
                  
               
                     (2)
                  
                  
                     В член 126 от Споразумението за оттегляне е предвиден преходен период, който ще приключи на 31 декември 2020 г. До тази дата законодателството на Съюза се прилага по отношение на и в Обединеното кралство в своята цялост.
                  
               
                     (3)
                  
                  
                     След изтичането на преходния период правилата на Съюза в областта на акцизите вече няма да се прилагат по отношение на Обединеното кралство. Независимо от това, в съответствие с член 8 от Протокола за Ирландия/Северна Ирландия, който е част от Споразумението за оттегляне, правилата на Съюза в областта на акцизите ще продължат да се прилагат в Северна Ирландия (3) след преходния период по отношение на стоките, за да се избегне създаването на „твърда“ граница между Ирландия и Северна Ирландия.
                  
               
                     (4)
                  
                  
                     В съответствие с член 19 от Регламент (ЕС) № 389/2012 на Съвета (4) всяка държава членка е длъжна да поддържа електронна база данни, съдържаща регистър на икономическите оператори (лицензирани складодържатели, регистрирани получатели и регистрирани изпращачи) по смисъла на член 4 от Директива 2008/118/ЕО. Що се отнася до двубуквения код на държавата, структурата на идентификационния номер на търговеца е уредена в член 1 от Регламент за изпълнение (ЕС) № 612/2013 на Комисията (5), където се посочва, че акцизният номер на търговеца се състои от две полета. В първото поле се вписва буквеният код на държавата — той е идентификаторът на държавата членка, в която е регистриран икономическият оператор или данъчният склад. Този код се взима от списък на кодовете 3 от приложение II към Регламент (ЕО) № 684/2009 на Комисията (6). Освен това процедурите са компютризирани и се извършват с помощта на общоевропейски информационни системи: системата за движението и контрола на акцизните стоки (EMCS), която служи за контрол на движението, и системата за обмен на акцизни данни (SEED), която служи за регистриране на икономическите оператори с акцизни задължения.
                  
               
                     (5)
                  
                  
                     Движението на акцизни стоки между Съюза и Северна Ирландия ще бъде третирано като движение в рамките на Съюза. Поради това е необходимо икономическите оператори, които са установени в Северна Ирландия и възнамеряват да придвижват акцизни стоки до и от държави членки под режим отложено плащане на акциз, да са регистрирани и оправомощени в SEED, както и да използват процедурите на Съюза в областта на акцизите и EMCS. Кодовете на държавите членки и кодовете на държавите са определени в Регламент (ЕО) № 684/2009 чрез позоваване на двубуквените кодове по ISO (ISO 3166). Икономическите оператори от Обединеното кралство използват кода „GB“, но в тази система няма специален код за Северна Ирландия. С оглед на това, че ISO предвижда възможността за територии, за които няма специални кодове, да се използват кодове Х, както и с оглед на привеждането в съответствие с Регламент за изпълнение (ЕС) 2020/1470 на Комисията (7), е целесъобразно за разграничаване на икономическите оператори в Северна Ирландия, които придвижват акцизни стоки, да се използва код „XI“.
                  
               
                     (6)
                  
                  
                     Поради това Регламент (ЕО) № 684/2009 следва да бъде съответно изменен.
                  
               
                     (7)
                  
                  
                     Мерките, предвидени в настоящия регламент, са в съответствие със становището на Комитета по акцизите,
                  
               ПРИЕ НАСТОЯЩИЯ РЕГЛАМЕНТ:
         
            Член 1
            Регламент (ЕО) № 684/2009 се изменя, както следва:
            
                        а)
                     
                     
                        в приложение I, таблица 1, точка 17.2, клетката на ред c, колона F се заменя със следното:
                        „Впишете код на държавата, различен от кодовете на държавата на държавите членки.“;
                     
                  
                        б)
                     
                     
                        приложение II се изменя, както следва:
                        
                                    i)
                                 
                                 
                                    списъкът на кодовете 3 се заменя със следното:
                                    „3.   КОДОВЕ НА ДЪРЖАВИТЕ
                                    Трябва да са идентични на кодовете, определени в номенклатурата на държавите и териториите за целите на европейската статистика за международната търговия със стоки, която е поместена в приложение I към Регламент за изпълнение (ЕС) 2020/1470 на Комисията (*1), с изключение на:
                                    
                                                —
                                             
                                             
                                                Гърция, за която трябва да се използва EL вместо GR.
                                             
                                          
                                       (*1)  Регламент за изпълнение (ЕС) 2020/1470 на Комисията от 12 октомври 2020 г. относно номенклатурата на държавите и териториите за целите на европейската статистика за международната търговия със стоки и относно географската разбивка за целите на други видове бизнес статистика (ОВ L 334, 13.10.2020 г., стр. 2).“"
                        
                                 
                              
                                    ii)
                                 
                                 
                                    списъкът на кодовете 4 се заличава;
                                 
                              
                                    iii)
                                 
                                 
                                    списъкът на кодовете 5 се заменя със следното:
                                    „5.   РЕФЕРЕНТЕН НОМЕР НА МИТНИЧЕСКОТО УЧРЕЖДЕНИЕ (COR)
                                    COR се състои от идентификатор на кода на държавата на държавата членка, следван от 6-значен буквено-цифров национален номер, например IT0830AB.“
                                 
                              
                  
         
            Член 2
            Настоящият регламент влиза в сила на 1 януари 2021 г.
         
         
            Настоящият регламент е задължителен в своята цялост и се прилага пряко във всички държави членки.
            Съставено в Брюксел на 1 декември 2020 година.
            
               
                  За Комисията
               
               
                  Председател
               
               Ursula VON DER LEYEN
            
         
         
            (1)  OВ L 29, 31.1.2020 г., стр. 7.
         
            (2)  OВ L 9, 14.1.2009 г., стр. 12.
         
            (3)  При спазване на посоченото в член 18 от Протокола относно Ирландия/Северна Ирландия демократично съгласие за продължаване на прилагането на член 8 от него.
         
            (4)  Регламент (ЕС) № 389/2012 на Съвета от 2 май 2012 г. относно административното сътрудничество в областта на акцизите и за отмяна на Регламент (ЕО) № 2073/2004 (ОВ L 121, 8.5.2012 г., стр. 1).
         
            (5)  Регламент за изпълнение (ЕС) № 612/2013 на Комисията от 25 юни 2013 г. относно работата на регистъра на икономическите оператори и данъчните складове и свързаните с тях статистически данни и докладване в съответствие с Регламент (ЕС) № 389/2012 на Съвета относно административното сътрудничество в областта на акцизите (ОВ L 173, 26.6.2013 г., стр. 9).
         
            (6)  Регламент (ЕО) № 684/2009 на Комисията от 24 юли 2009 г. за прилагане на Директива 2008/118/ЕО на Съвета по отношение на компютризираните процедури за движението на акцизни стоки под режим отложено плащане на акциз (ОВ L 197, 29.7.2009 г., стр. 24).
         
            (7)  Регламент за изпълнение (ЕС) 2020/1470 на Комисията от 12 октомври 2020 г. относно номенклатурата на държавите и териториите за целите на европейската статистика за международната търговия със стоки и относно географската разбивка за целите на други видове бизнес статистика (ОВ L 334, 13.10.2020 г., стр. 2).